《湘江静·雁公堕湘江水中淋漓大笑索予词纪之》
清代·黄之隽

惯欲浮湘杯自渡。乍惊他、数鸥飞去。波纹既软，汀烟又滑，定黏飞不住。

白昼念清凉，匹如散、满头花雨。娥皇梦短，灵均怨长，都不是、悟禅处。

水气香，江味苦，一枝芦，料应踏误。攀扶未起，隔洲笑倒，有渔娘菱女。

浸湿赵州衫，七斤重、今添多许。摩尼润了，炉薰漫烬，旃檀半炷。

作者简介：（1668—1748）清江苏华亭人，字石牧，号𢈪堂。康熙六十年进士，官编修。曾提督福建学政。坐事罢官。性喜藏书，工诗文，著述甚富。有《𢈪堂集》，又集句为《香屑集》。